《伯弜出示新题乐府四十章雄深雅健有长吉之风喜而有咏》
宋代·释永颐

伟哉吴人周伯弜，国风雅颂今再昌。钧天洞庭不敢张，楚芈暗再嗟穷湘。

庆祚三百多祯祥，呜呼四十乐府章。春宵剪烛飞兰香，浩歌激烈声洋洋。

贞魂义血流精光，奸鬼妒魄诛幽荒。土木闪怪踏雪僵，茫茫万窍塞鼓簧。

再洗律吕调宫商，金玉振耀齐铿锵。一清一浊均阴阳，风霆变化始有常。

咏歌唐虞及商汤，矇瞽献纳皆赞襄。煌煌天子朝明堂，永被金石无哀伤。

作者简介：释永颐，字山老，号云泉，钱塘（今浙江杭州）人。居唐栖寺。与江湖诗人周晋仙、周伯弜父子等多有唱和。理宗淳祐十年（一二五○），上天竺佛光法师抗拒权贵侵占寺产，愤而渡江东归时，颐曾遗书慰问。有《云泉诗集》一卷传世。事见本集末附《上天竺志》永颐小传。　永颐诗，以读画斋刊《南宋群贤小集》本为底本，校以汲古阁影抄《南宋六十家小集》本（简称汲古阁本）等。新辑集外诗附于卷末。